Publication: Magyar Közlöny
Issue: MK-1998-104 (Year: 1998, Number: 104)
Era: 1990-2004
Section: 5. Az 1991. évi LX. törvény 37. §-ának (2) bekezdése
Paragraph Index: 157

f) A személyi jövedelemadóról Felek megállapodtak az értékpapírok adóztatása vonatkozásában a jelenleg módosítás alatt lévő 28. § (8) bekezdésének és a 69. § (1) bekezdésének összhangba hozásában. Megállapodás történt abban, hogy a szövetkezetek esetében az adózás utáni eredményből a kívülálló üzletrésztulajdonosoknak fizetett összeg — hasonlóan a tagoknak fizetett összeghez — osztalékjövedelemnek minősül. Megállapodás történt abban, hogy a szövetkezetek részleges átalakulása keretében történő tőkeemelés után nem keletkezik adókötelezettség. A munkavállalói oldal véleménye szerint a munkavállalók 1999. évi jövedelempozícióinak alakulása szempontjából a személyi jövedelemadóról folytatott tárgyalás eredménytelen volt. Javaslatára az Érdekegyeztető Tanács plenáris ülése a személyi jövedelemadó-tábla módosításának tárgyalását a nézetkülönbségek miatt felfüggesztette, és megállapodott abban, hogy 1998. november 2-ig a munkavállalói oldal — a Pénzügyminisztérium technikai támoga- 1998/104. szám tásával — olyan javaslatot terjeszt elő, amely megfelel a Kormány által megfogalmazott alábbi feltételeknek: — maradjon háromsávos az adótábla, — a tervezett bevétel ne változzon, — a legkisebb bér is adózzon. A munkaadói oldal felhívta a figyelmet arra, hogy az ÉT Gazdasági Bizottsági ülése után az adótörvények tervezett módosításával kapcsolatban a kormányzati oldalnak átadott 31 pontos javaslatából a Kormány 6 pontot fogadott el, amelyből 3 technikai jellegű javítás volt.

Source: https://magyarkozlony.hu/hivatalos-lapok/8fbad52c2d6431919a872974d4f12b63cea3e583/dokumentumok/571f62316a154b28836c3a5c9690c187fbd684b4/letoltes